Til: Studiekomiteen

|  |  |  |
| --- | --- | --- |
| Sakstype: | Diskusjonssak |  |
| Møtedato: | 16. mai 2013 |  |
| Notatdato: | 6. mai 2013 |  |
| Saksnr..: | 2013/3294 |

Universitetet i Oslos studieprogramportefølje for studieåret 2014/2015

Studieporteføljen blir behandlet i tråd med årshjulet for portefølje og opptaks­rammer. Med dette notatet får studiekomiteen en samlet sak om Universitetet i Oslos (UiO) studieprogramportefølje for studieåret 2013/2014. Saksframstillingen bygger på innspill fra fakultetene og på UiOs strategi­dokumenter.

Universitets­styret skal i junimøtet behandle en samlet sak om etablering og nedlegging av studie­program og om dimensjonering av studieporteføljen. Saken behandles samtidig med budsjett­fordelingen for 2014. Som ledd i forberedelsen til styrevedtak behandles saken i studie­komiteen og på dekan­møtet. Formålet med behandlingen i studiekomiteen er å legge til rette for en strategisk vurdering av den samlede program­porteføljen og av inn­retningen på forslagene til etablering og nedlegging av studietilbud. Dekan­møtet vil diskutere fordelingen av friske studieplassmidler i sammenheng med budsjettet for 2014.

Saken er delt inn i følgende kapitler:

1. Komplett oversikt over studietilbudet
2. Etableringer og nedlegginger av studieprogram
3. Fordeling av friske studieplassmidler
4. Punkter til diskusjon
5. Forslag til vedtak

1. Komplett oversikt over studietilbudet

Vedlegg 1 viser en oversikt over UiOs samlede studieprogramportefølje. I oversikten listes de studie­tilbudene som per i dag tilbys ved UiO, med unntak av etter- og videre­utdanning. Varianter av samme type studietilbud er listet som ett, det vil si at ulike typer enkelt­emner, deler av studier og utvekslingsprogram ikke er tatt med i listen. Studier som ikke lenger har opptak og som er under utfasing er også utelatt, selv om det fortsatt finnes studenter på programmet.

2. Etableringer og nedlegginger av studieprogram i studieåret 2013/2014

Fakultetenes faglige vurderinger og prioriteringer er hovedgrunnlaget for styring og utvikling av studieporteføljen. Universitetsstyrets beslutninger baseres på en helhetlig vurdering av porteføljen.

Fakulteter som ønsker å etablere nye studietilbud har blitt bedt om kort å gjøre rede for studie­tilbudet i forhold til UiOs strategi og fagprofil, og i forhold til ressurser. Fakulteter som ønsker å legge ned studietilbud må kort begrunne forslaget og redegjøre for hvordan frigjorte ressurser vil bli disponert. Se vedlegg 2 for en komplett oversikt over fakultetenes innmeldinger.

UiOs årsplan for 2013-2015 (tiltak 1) slår fast at utvikling av programporteføljen skal skje i tråd med de faglige prioriteringene med vekt på kvalitet i forskningsbasert utdanning, relevans for samfunn og arbeidsliv og etterspørsel fra søkerne. Porteføljeutviklingen skal følge dimensjonene som er trukket opp i Strategi 2020 knyttet til livslang læring, internasjonal profil, tverrfaglighet, innovasjon og nasjonalt samarbeid og arbeidsdeling. Årsplanen nevner spesielt at UiO skal etablere fellesgrader i tråd med vedtatte prinsipper og at tverrfaglige studietilbud knyttet til strategiske forskningssatsinger, som UiOs energiinitiativ og satsingen innen livsvitenskap og andre langsiktige forskningssatsinger, skal særskilt vurderes.

*Foreslåtte etableringer*

|  |  |  |
| --- | --- | --- |
|  | *Nytt program* | *Kommentar* |
| *HF* | Årsenhet i italiensk | Det er god søking til bachelorprogrammet, men stort frafall. Antatt stor etterspørsel blant søkere som nok i noen grad tar eller har tatt resten av sin utdannelse ved andre institusjoner.  *Finansiering*: Studieplasser omfordeles fra bachelor. |
| *HF* | Årsenhet i portugisisk | Det er god søking til bachelorprogrammet, men stort frafall. Antatt stor etterspørsel blant søkere som nok i noen grad tar eller har tatt resten av sin utdannelse ved andre institusjoner.  *Finansiering*: Studieplasser omfordeles fra bachelor. |
| *TF* | (navnekonkurranse pågår) | Omlegging av bachelor i teologi og kristendom, som foreslås nedlagt. Det nye programmet er rettet mot kirkelig undervisning og utdanning av menighetspedagoger/trosopplærere i Den norske kirke. Den store trosopplæringssatsingen i kirken har gitt økt behov for kompetanse på området. Gjennom samarbeid med Høgskolen i Volda og Det praktisk-teologiske seminar vil programmet inneholde emne i filmdidaktikk, religionspedagogikk (med musikk) og et integrert praksisemne rettet inn mot trosopplæring. Programmet vil kunne rekruttere både til master i kristendomskunnskap og master i religion og samfunn.   *Finansiering*: Studieplasser omfordeles fra bachelorprogrammet som legges ned. |
| *UV* | Masterprogram i Læring og medie­design i kultur­sektoren | Digitale medier og digital kompetanse omtales i en rekke stortings­meldinger både som redskaper for å demokratisere tilgangen til kultur og kunnskap og som forutsetninger for kulturelt mangfold. Kultur­institusjoner – museer, vitensentre og kulturarvsorganisasjoner – har et pålegg om at digitale ressurser skal være tilgjengelig for alle. Dette innebærer utvikling av nye formidlingsformer og pedagogiske tiltak for livslang læring og et variert publikum: barn, familier, ungdommer, elever og studenter, syns- og hørselshemmede, og eldre. Til sammen belyser meldingene og andre nasjonale rapporter behovet for økt kompetanse og høyere utdanning innen forsknings-, undervisnings-, og kompetansefeltet rundt læring og mediedesign i kultursektoren.  I vedlegget fra UV er det redegjort for faglig og strategisk begrunnelse for forslaget, samt for ressurser. Vedlagt ligger også programplan for det nye studieprogrammet, samt støtteerklæringer fra NHM, KHM og Naturfagsenteret.   *Finansiering***:** UVs vurdering er at etablering av programmet forutsetter friske studieplassmidler, jf. kapittel 3.  Fakultetet har i tillegg etablert en ny studieretning innenfor masterprogrammet i pedagogikk, ”Kommunikasjon, design og læring”. Denne er opprettet innenfor eksisterende opptaksrammer for masterprogrammet i pedagogikk, med oppstart høsten 2013. |

*Foreslåtte nedlegginger*

|  |  |  |
| --- | --- | --- |
|  | *Studieprogram* | *Begrunnelse* |
| *JF* | Master i Risk Management and Marine Insurance | Programmet er eksternt finansiert og ble opprettet på initiativ av Cefor – The Nordic Association of Marine Insurers. På grunn av manglende oppslutning om programmet ble Instituttet og dets samarbeidspartnere enige om at programmet skulle legges ned i august 2012. Fakultetsstyret har sluttet seg til dette. JF arbeider parallellt med utvikling av et annet erfaringsbasert program som vurderes som er strategisk viktigere og innebærer et internasjonalt forskningssamarbeid innenfor energiretten, og ikke bare et undervisningssamarbeid. |
| *TF* | Bachelor i teologi og kristendom | Programmet har uklar profil og har over flere år hatt lav oppslutning. Ny bachelor vil erstattet dette studiet. |
| *HF* | Fagområdet nederlandsk (dvs. studie­retning i neder­landsk på bachelor og master) | Fakultetsstyret ved HF fattet 12. april vedtak om å anbefale at studie­retningene i nederlandsk på bachelor og master nedlegges som en konsekvens av at det ikke vil være førstestillinger i faget etter 2013. Det kan uavhengig avdette vedtaket fortsatt tilbys en 40-gruppe i neder­landsk. Ettersom dette på sikt vil gi en avvikling av fagområdet neder­landsk, ønsker HF at saken behandles av universitetsstyret, jf. forskrift om studier og eksamener ved UiO § 3.2 (3). Se nærmere begrunnelse for forslaget i det vedlagte notatet fra HF. |

3. Fordeling av friske studieplassmidler

Vi gir her en kortfattet oppsummering av ønskene om fordeling av friske studieplassmidler.

*Ønske om studieplasser til nye studietilbud:*

|  |  |  |  |
| --- | --- | --- | --- |
|  | *Nytt program* | *Nye plasser* | *Kommentar* |
| *TF* | Bachelor i Kristendom, kultur og kommunikasjon | 10 | Programmet etableres på grunnlag av at 10 plasser omdisponeres fra bachelor i teologi og kristen­dom, som foreslås nedlagt. Fakultetet ber om 10 friske plasser i tillegg. Søker­grunnlaget til TFs bachelorstudier kan indikere at rammen ikke bør økes. |
| *UV* | Master i Læring og mediedesign i kultursektoren | 30 | Fakultetet vil kunne starte programmet også med 20 nye studieplasser.  Fakultetet har ikke vurdert det som aktuelt å etablere programmet ved omdisponering av plasser fra masterstudiet i pedagogikk. Masterstudiet har en ramme på 147 plasser, men har de siste årene kun fyllt 50-60% av denne rammen. Det er dermed et klart potensiale for å iverksette tiltak for å fylle ledige plasser. |

*Ønske om studieplassmidler til eksisterende studietilbud*

|  |  |  |  |
| --- | --- | --- | --- |
|  | *Studieprogram* | *Nye plasser* | *Kommentar* |
| *HF* | Master i Asiatiske og afri­kanske studier, studie­retning Chinese society and politics | 2 | HF viser til at den økte tildelingen som ble gitt til bachelorstudiet i 2013 vil gi økt rekrutteringsgrunnlag til master. |
| *HF* | Master i Europeiske og amerikanske litteratur­studier, studieretning engelsk litteratur | 4 | HF viser til at omstillingsmidler bl.a. til forskuttering av stillinger gir økte undervisningsressurser. |
| *HF* | Master i Historie | 5 | HF viser til at omstillingsmidler bl.a. til forskuttering av stillinger gir økte undervisningsressurser. |
| *HF* | Master i Medievitenskap | 4 | HF viser til at omstillingsmidler bl.a. til forskuttering av stillinger gir økte undervisningsressurser. |
| *HF* | Master i Nordiske studier | 5 | HF viser til at den økte tildelingen som ble gitt til bachelorstudiet i 2013 vil gi økt rekrutteringsgrunnlag til master. |
| *SV* | Master i Organisasjon, ledelse og arbeid | 5 | SV viser til stor etterspørsel. Økning på master vil gi et bedret forholdstall mellom bachelor og master på SV. |
| *SV* | Master i Psykologi | 5 | SV viser til stor etterspørsel. Økning på master vil gi et bedret forholdstall mellom bachelor og master på SV. |

Det er en uttrykt forutsetning fra Kunnskapsdepartementets side at fordeling av nye studieplasser skal gi en reell økning i antallet studenter som blir tatt opp. Dersom nye studieplasser tildeles et nytt studietilbud, bør det derfor være innenfor et fagområde med tilstrekkelig god etterspørsel til at plassene blir fylt opp. Tilsvarende bør nye studieplasser tildeles eksisterende studietilbud med tilstrekkelig god søkning til at det gir en reell økning i antallet opptatte studenter som tilsvarer økningen i opptaksramme.

UiO har 20 friske studieplasser i finansieringskategori D (masternivå) til fordeling høsten 2014. Rektoratet har behandlet saken ultimo april, og foreslår at de tilgjengelige studieplassene deles mellom HF og SV med ti plasser til hvert fakultet. HF har fått betydelig færre friske studieplasser enn de andre fakultetene de senere år, jf. vedlegg 3. Videre er det SV stor etter­spørsel etter programmene hvor fakultetet har foreslått en styrking av rammen, og det er god grunn til å tro at tilførsel av studieplasser vil gi en tilsvarende økning i studenttallet. Endelig har UV ikke i tilstrekkelig grad tydeliggjort hvorfor programmet ikke kan opprettes gjennom intern omdisponering av ressurser og lærekrefter ved instituttet, når en betydelig andel av studieplassene ved masterprogrammet i pedagogikk ikke er fyllt opp.

4. Punkter til diskusjon

Studiekomiteen bes vurdere fakultetenes forslag til opprettelse av nye studieprogram og nedleggelser av eksisterende tilbud. For de studier som forutsetter tilførsel av friske studie­plassmidler, vil komiteens anbefaling om opprettelse ta forbehold om finansiering.

5. Forslag til vedtak

1. Følgende studietilbud etableres på grunnlag av omdisponering innenfor rammen:

- Årsenhet i Italiensk ved Det humanistiske fakultet  
- Årsenhet i Portugisisk ved Det humanistiske fakultet  
- Bachelorprogram ved Det teologiske fakultet

1. Det etableres ingen nye studietilbud med tilførsel av nye studieplasser. De 20 friske studieplassene til fordeling i studieåret 2014/2015 tildeles toårige master­program på Det humanistiske og Det samfunnsvitenskapelige fakultet med 10 studieplasser til hvert fakultet.
2. Følgende studietilbud nedlegges:

- Master i Risk Management and Marine Insurance ved Det juridiske fakultet  
- Bachelor i teologi og kristendom ved Det teologiske fakultet

1. Fagområdet nederlandsk ved Det humanistiske fakultet nedlegges i tråd med fakultetets innstilling.

Med hilsen

Monica Bakken

studiedirektør Kristin Fossum Stene

seksjonssjef

Saksbehandlere:  
*Åshild Elsebutangen Lunde, Studieavdelingen  
Jonny Roar Sundnes, Studieavdelingen*

Vedlegg:

1. Oversikt over studietilbudet.
2. Oversikt over fakultetenes innmeldinger ift. studieporteføljen for 2014/2015.
3. Oversikt over tildeling av friske studieplassmidler de senere årene.